Il-Kap tal-Partit Nazzjonalista Simon Busuttil qal li r-riżultat tal-elezzjoni ewroparlamentari hija diżappuntanti ferm għall-Partit Nazzjonalista mhux għax biss ma kkonvinċiex aktar nies jivvutawlu iżda wkoll għax it-tnejn fil-mija fil-voti li naqqas il-Partit Laburista ma marrux għand il-Partit Nazzjonalista iżda marru għand il-Partiti ż-żgħar. Dr Busuttil qal minkejja li r-riżultat huwa wieħed negattiv dan mhux ser jaqta’ qalb it-tmexxija Nazzjonalista li spjega li se tirdoppja l-isforzi tagħha biex il-Partit jerġa’ jkun l-għażla naturali tal-poplu Malti. Il-Kap Nazzjonalista qal li l-fatt li 80,000 persuna ma marrux jivvutaw fih innifsu huwa messaġġ u għalhekk il-Partit Nazzjonalista se jara kif se jwassal il-messaġġ tiegħu anke lil dawn in-nies in-nies. F’konferenza tal-aħbarijiet f’reazzjoni għar-riżultat elettorali, Dr Busuttil qal li malli kien hemm indikazzjonijiet ċari l-Partit Laburista rebaħ l-elezzjoni ċempel lill-Prim Ministru biex jifraħlu għas-suċċessi li kellu. Qal ukoll li l-Partit Nazzjonalista għadu jista’ jilħaq il-mira tiegħu jiġifieri li jtella’ t-tielet siġġu fil-Parlament Ewropew u qal li bħalissa l-mitt elf li vvutaw lill-Partit iridu jisimgħu li l-Partit Nazzjonalista qiegħed hemm għalihom. Filwaqt li rringrazzjon għall-appoġġ, Dr Busuttil spjega li l-Partit Nazzjonalista se janalizza sew ir-riżultat u jekk hemm bżonn li jinbidel l-istil ta’ tmexxija dan isir. Spjega wkoll li bħalissa mhux il-mument li xi ħadd iħalli l-pożizzjoni tiegħu għax il-Partit Nazzjonalista għaddej minn mument diffiċli u t-tmexxija qiegħda hemm biex isservi lill-Partit. Dr Busuttil qal li wiret sitwazzjoni diffiċli fil-Partit Nazzjonalista fejn kien hemm bżonn tibdil fl-organizzazzjoni u anke sitwazzjoni finanzjarja diffiċli. Qal li filwaqt li l-partit nazzjonalista beda b’żvantaġġ ta’ 36 elf vot qal li kien hemm affarijiet li marru tajjeb għall-Gvern li waslu għar-riżultat elettorali li ta rebħa lill-Partit Laburista.